עודכן 18:16 22/06/2015
טיילור סוויפט על הפוסטר של הסינגל האחרון שלה צילום: אינסטגרם
כשאפל חשפה את שירות המוזיקה בסטרימינג שלה לפני כשבועיים, היא שימחה משתמשים כשבישרה על תקופת ההיכרות החינמית, אך הסתירה את העובדה שבמהלכה אמנים לא יקבלו תמלוגים כששיריהם יוזרמו בשירות. רבים מהם וממבקרי החברה התמרמרו על המהלך, ובראשם טיילור סוויפט שהכריזה שאלבומה האחרון, 1989, לא יהיה זמין להאזנה בשירות. "מדובר בהחלטה מזעזעת, מאכזבת ושמנוגדת לחלוטין לנדיבות של החברה", כתבה בחשבון הטאמבלר שלה. "לא מדובר בי.. אני מסוגלת לתמוך בעצמי. מדובר באמנית או להקה חדשות שהפיצו את הסינגל הראשון שלהן לא יקבלו תשלום על הצלחתן. שלושה חודשים הם זמן רב מדי לא לקבל תשלום, וזה לא הוגן לבקש ממישהו לעבוד בחינם. אפל, עם כל הכבוד, עוד לא מאוחר מדי לשנות את המדיניות. אנחנו לא מבקשים אייפונים בחינם, בבקשה אל תבקשו מאתנו לספק לכם את המוזיקה שלנו ללא פיצוי".
מנכ"ל אפל טים קוק צילום: reuters
קידום כלכליסט בדפי כתבה צילום: כלכליסט
דברים החדים לא נפלו על אוזניים ערלות, ושעות ספורות לאחר פרסום הפוסט כבר הודיע סגן הנשיא הבכיר של אפל לתוכנה ושירותי אינטרנט, אדי קיו, על שינוי המדיניות. "אפל תמיד תדאג שאמנים יקבלו תשלום", כתב בחשבון הטוויטר שלו. "אפל מיוזיק תשלם לאמנים על השמעת שיריהם, גם במהלך תקופת הניסיון החינמית. שמענו אתכם, טיילור סוויפט ואמני אינדי. באהבה, אפל".
טיילור סוויפט: הכניעה תאגיד ענק עם פוסט אחד צילום: Getty Images
סוויפט עצמה צייצה בתגובה למעריציה: "אני מרגישה התעלות והקלה. תודה לכם על דברי התמיכה שלכם. הם הקשיבו לנו". קיו עצמו אמר בשיחה עם אתר re/code שההחלטה התקבלה בעקבות הפוסט של סוויפט וכן תלונות מצד לייבלים ואמני אינדי, ובהתייעצות עם מנכ"ל אפל, טים קוק. "זה משהו שעבדנו עליו ביחד. בסופו של דבר שנינו רצינו לבצע את השינוי הזה", הוא הסביר. עם זאת, קיו ציין שהאמנים לא יקבלו תעריף זהה לזה שיקבלו בתקופת המנוי בתשלום, אך לא פירט מה יהיה ההפרש בין התעריפים.